Erg beseerde man langs pad gevindArgieffoto: Netcare 911 Die polisie ondersoek ŉ saak van moord nadat ŉ man Donderdagmiddag met sy hande en voete vasgebind langs ŉ pad in Randfontein aan die Wesrand gevind is. Kapt. Appel Ernst, woordvoerder van die polisie, het gesê ŉ groep kinders wat langs die pad gestap het, het omstreeks 13:00 op die man afgekom. Die kinders het ŉ lid van die plaaslike gemeenskapspolisiëringsforum (GPF) in kennis gestel wat die polisie ontbied het. “Die man het in die gras gelê en sy hande en voete was vasgebind. Hy het veelvuldige beserings gehad en was só ernstig beseer dat hy per helikopter na ŉ hospitaal geneem moes word,” het Ernst gesê. Athlenda Mathe, woordvoerder van Netcare 911, het gesê die man is vermoedelik aangerand en was in ŉ kritieke toestand. Hy is na ŉ hospitaal in Johannesburg geneem, maar het aan sy beserings beswyk oomblikke nadat die helikopter geland het. “Volgens die polisie se voorlopige ondersoek is die man deur twee of drie voertuie langs die pad afgelaai. Die oorledene is geïdentifiseer as ŉ inwoner van Soweto. Hy is tussen 30 en 33 jaar oud. Geen verdere inligting is in dié stadium beskikbaar nie, maar alle moontlike leidrade word opgevolg,” het Ernst gesê. Die polisie het versoek dat enigiemand met meer inligting ao. Rupert van Zyl by 011 278 8100 of Crime Line by 08600 10111 kontak.